b'\n_START_ARTICLE_\nVahkare Heti\n_START_SECTION_\nIdentiteta\n_START_PARAGRAPH_\nIdentiteta Vahkareja Hetija je sporna. Nekateri egiptologi so prepri\xc4\x8dani, da je bil ustanovitelj Devete dinastije, drugi pa ga ume\xc5\xa1\xc4\x8dajo v Deseto dinastijo.\n_START_SECTION_\nHipoteza Deseta dinastija\n_START_PARAGRAPH_\nVeliko egiptologov je prepri\xc4\x8danih, da je bil Vakhare Heti vladar Desete dinastije, in ga istoveti s Hetijem, ki je bil domnevni avtor slavnega Pou\xc4\x8devanja kralja Merikareja, kar ga ume\xc5\xa1\xc4\x8da med faraona Neferkareja VIII. in Merikareja. V tej rekonstrukciji je Vahkare zadnji herakleopolski kralj z imenom Heti, kruti kralj in ustanovitelj Devete dinastije Achtho\xc3\xaas pa istoveten z Meriibrejem Hetijem in ne z njim._NEWLINE_Iz Navodil je razvidno, da je Vahkare Heti s pomo\xc4\x8djo nomarhov Spodnjega Egipta uspel odbiti nomadske\xc2\xa0\xc2\xbbAzijce\xc2\xab, ki so se ve\xc4\x8d generacij klatili po delti Nila. Ti nomarhi so sicer priznavali Vahkarejevo avtoriteto, vendar so de facto vladali bolj ali manj neodvisno. Izgon Azijcev je omogo\xc4\x8dil ustanovitev novih naselij in obrambnih struktur na severovzhodni meji Spodnjega Egipta in obnovitev trgovanja z levantinsko obalo. Vahkare je kljub temu opozoril Merikareja, naj ne zanemari obrambe teh meja, ker azijska nevarnost \xc5\xa1e ni minila._NEWLINE_Na jugu sta Vahkare in njemu zvesti nomarh Asjut Tefibi osvojila mesto Tinis, ki so ga zasedli Tebanci pod vodstvom Intefa II. Harakleopolska vojska je oplenila sveto tini\xc5\xa1ko nekropolo. Pusto\xc5\xa1enje je pomenilo te\xc5\xbeko kriminalno dejanje, na katerega so se Tebanci takoj odzvali in zasedli Tini\xc5\xa1ki nom. Po teh dogodkih se je Vahkare Heti odpovedal svoji agresivni politiki in za\xc4\x8del obdobje miroljubnega so\xc5\xbeitja z ju\xc5\xbenim kraljestvom. Mir je trajal tudi del vladavine njegovega naslednika Merikareja. Vahkare Heti je vladal pribli\xc5\xbeno pet desetletij.\n_START_SECTION_\nDokazi\n_START_PARAGRAPH_\nIz obdobja Devete in Desete dinastije ni nobenega dokaza z njegovim imenom. Kartu\xc5\xa1a z njegovim imenom je v pogrebnem besedilu na leseni krsti spremljevalca Nefrija iz obdobja Dvanajste dinastije, ki so jo odkrili v Deir el-Bershi in je zdaj v Kairskem muzeju (CG 28088). Na krsti je ime Vahkareja Hetija napisano na mestu Nefrijevega imena, vendar za besedilo ni znano ali je bilo prvotno napisano za kralja ali je bilo enostavno prepisano iz nekega starej\xc5\xa1ega vira. Njegovo ime je morda dokazano tudi na Torinskem seznamu kraljev.'